กรมชลประทาน วางมาตรการบริหารจัดการน้ำในพื้นที่จังหวัดเพชรบุรี  หลังคาดการณ์จะมีปริมาณน้ำสูงสุดวันที่ 10 และ 11 สิงหาคมนี้
กรมชลประทาน วางมาตรการบริหารจัดการน้ำในพื้นที่จังหวัดเพชรบุรี  หลังคาดการณ์จะมีปริมาณน้ำสูงสุดวันที่ 10 และ 11 สิงหาคมนี้ พร้อมยืนยันเขื่อนและอ่างเก็บน้ำทุกภูมิภาคยังรองรับปริมาณน้ำได้ และมีความมั่นคงแข็งแรง

นายทวีศักดิ์ ธนเดโชพล  รองอธิบดีกรมชลประทาน  กล่าวถึงสถานการณ์น้ำในภาพรวม ว่าประเทศไทยมีอ่างเก็บรวมทั้งหมด 447 แห่ง แบ่งเป็นอ่างเก็บน้ำขนาดใหญ่ 35 แห่ง  ขนาดกลาง 412 แห่ง  กระจายอยู่ทั่วทุกภูมิภาค  โดยปัจจุบันมีปริมาณน้ำเก็บกักอยู่ 52,600 ล้านลูกบาศก์เมตร  ถึงแม้ในระยะนี้จะมีฝนตกอย่างต่อเนื่อง แต่ยังสามารรถรองรับปริมาณน้ำได้   ส่วนที่จังหวัดเพชรบุรีนั้น เมื่อเวลา 06.00 น. ที่ผ่านมา พบว่าระดับน้ำยังไม่ล้นตลิ่ง จากการตรวจวัดที่ท้ายเขื่อนแก่งกระจาน ยังมีระดับน้ำอยู่ที่ 1 เมตร 30  เซนติเมตร แต่ในช่วงวันที่ 10 -11 สิงหาคมนี้ กรมชลประทานคาดการณ์ว่าจะมีปริมาณน้ำขึ้นสูงสุด จึงวางแนวทางบริหารจัดการปริมาณน้ำ โดยใช้ระบบชลประทานตัดยอดน้ำก่อนถึงเมืองเพชรบุรีผ่านคลอง 4 เส้นในฝั่งซ้าย-ฝั่งขวา  พร้อมประกาศเตือนอำเภอเมืองและอำเภอบ้านลาด จังหวัดเพชรบุรี ให้เฝ้าระวัง ขนย้ายของขึ้นที่สูงและติดตามข่าวสารทางราชการอย่างใกล้ชิด

รองอธิบดีกรมชลประทาน   ยังกล่าวถึงการระบายน้ำในเขื่อนและอ่างเก็บน้ำ เบื้องต้นมีการระบายลงลำน้ำเดิมเพื่อรักษาสมดุลระบบนิเวศและระบายลงระบบชลประทานเพื่อการเกษตร  และหากมีปริมาณน้ำเกินมีอาคารน้ำระบายน้ำล้น หรือสปิลเวย์ ยืนยันมีการออกแบบมั่นคงแข็งแรงตามหลักวิศวกรรม